Yoʻl harakati qoidalarini buzganlik holatlari boʻyicha tegishli maʼmuriy choralar koʻrish tartibini takomillashtirish toʻgʻrisida
(resolution, 2026-03-30)

Oʻzbekiston Respublikasining “Yoʻl harakati xavfsizligi tizimi takomillashtirilishi munosabati bilan Oʻzbekiston Respublikasining Jinoyat, Jinoyat-protsessual kodekslariga hamda Oʻzbekiston Respublikasining Maʼmuriy javobgarlik toʻgʻrisidagi kodeksiga qoʻshimcha va oʻzgartirishlar kiritish haqida” 2025-yil 20-fevraldagi OʻRQ-1033-son Qonuni va Vazirlar Mahkamasining “Transport vositalarini boshqarish tizimini yanada takomillashtirish chora-tadbirlari toʻgʻrisida” 2025-yil 25-oktabrdagi 676-son qarori ijrosini taʼminlash maqsadida Vazirlar Mahkamasi qaror qiladi: 1. Shunday tartib oʻrnatilsinki, unga muvofiq 2026-yil 1-apreldan boshlab: jismoniy va yuridik shaxslarga tegishli transport vositalarini fuqarolik-huquqiy munosabatlar asosida boshqarish hamda ulardan foydalanish huquqini olgan shaxslarga yoʻl harakati qoidalarini buzganlik uchun javobgarlik oʻtkazilgani haqida Davlat yoʻl harakati xavfsizligi xizmati organlarini Yagona interaktiv davlat xizmatlari portali (keyingi oʻrinlarda — YIDXP) yoki Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining mobil ilovasi (keyingi oʻrinlarda — mobil ilova) orqali xabardor qilish imkoniyati yaratiladi; YIDXP yoki mobil ilova orqali transport vositasini boshqarish uchun elektron ishonchnomani rasmiylashtirish hamda notariuslar tomonidan transport vositasini boshqarish huquqini olish boʻyicha notarial harakatlarni amalga oshirish jarayonida yoʻl harakati qoidalarini buzganlik uchun javobgarlik boshqa shaxsga oʻtkazilgani haqida Davlat yoʻl harakati xavfsizligi xizmati organlarini kompozit tarzda xabardor qilish yoʻlga qoʻyiladi; boshqarish huquqini olgan shaxs oʻz majburiyatlarini elektron raqamli imzo yoki “Mobile-ID” yoxud “Face-ID” orqali tasdiqlashi talab etiladi. 2. Transport vositalarini boshqarish huquqini olgan shaxslarga yoʻl harakati qoidalari buzilgani uchun javobgarlik oʻtkazilgani haqida Davlat yoʻl harakati xavfsizligi xizmati organlarini xabardor qilish tartibi toʻgʻrisidagi nizom 1-ilovaga muvofiq tasdiqlansin. 3. Oʻzbekiston Respublikasi Ichki ishlar vazirligi: a) 2026-yil 31-martga qadar: Raqamli texnologiyalar vazirligi, Adliya vazirligi, Iqtisodiyot va moliya vazirligi huzuridagi Bojxona qoʻmitasi hamda Soliq qoʻmitasi bilan birgalikda mulkdorlar tomonidan oʻzlariga tegishli transport vositalarini boshqarish huquqi boshqa shaxslarga oʻtkazilgani toʻgʻrisidagi maʼlumotlarni oʻzaro tezkor ravishda almashishni taʼminlash boʻyicha axborot tizimlarini integratsiya qilish choralarini koʻrsin; Transport vazirligi bilan birgalikda “Uztrans” yagona interaktiv axborot tizimining “Elektron yoʻl varaqa” avtomatlashtirilgan axborot tizimining “Maʼmuriy amaliyot” va “E-jarimaball” modullariga integratsiya qilinishini taʼminlasin; Oʻzbekiston texnik jihatdan tartibga solish agentligi bilan birgalikda “Raqamli hukumat” tizimi idoralararo integratsiyalashuv platformasi orqali muvofiqlik sertifikatlari, shu jumladan, roʻyxatdan oʻtkazilmagan yangi avtotransport vositalariga rasmiylashtirilgan muvofiqlik sertifikatlari toʻgʻrisidagi maʼlumotlarni almashish boʻyicha axborot tizimlarini integratsiya qilsin; b) ushbu qarorning mazmun-mohiyati ommaviy axborot vositalari, ijtimoiy tarmoqlar va rasmiy veb-saytda keng yoritilishi yuzasidan media-reja tasdiqlasin hamda aholi oʻrtasida tushuntirilishini taʼminlasin. 4. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 5. Ushbu qarorning bajarilishini nazorat qilish Oʻzbekiston Respublikasi ichki ishlar vaziri A.A. Tashpulatov zimmasiga yuklansin. 1. Ushbu Nizom fuqarolik-huquqiy munosabatlar asosida transport vositalarini boshqarish hamda ulardan foydalanish huquqini olgan shaxslarga yoʻl harakati qoidalari buzilgani uchun javobgarlik oʻtkazilgani haqida Davlat yoʻl harakati xavfsizligi xizmati organlarini xabardor qilish (keyingi oʻrinlarda — xabardor qilish xizmati), shuningdek, ushbu shaxslarni maʼmuriy javobgarlikka tortish tartibini belgilaydi. Xabardor qilish xizmati Yagona interaktiv davlat xizmatlari portali (keyingi oʻrinlarda — YIDXP) yoki Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining mobil ilovasi (keyingi oʻrinlarda — mobil ilova) orqali amalga oshiriladi. 2. Ushbu Nizomda quyidagi tushunchalar qoʻllanadi: boshqarish huquqini olgan shaxs — fuqarolik-huquqiy munosabatlar, jumladan, ishonchnoma, sugʻurta polisi, elektron yoʻl varaqasi (qogʻoz shaklidagi yoʻl varaqasi) orqali yuridik yoki jismoniy shaxslarga tegishli transport vositalarini boshqarish hamda ulardan foydalanish huquqini olgan shaxs. Bunda boshqarish huquqini olgan shaxs ushbu huquqdan foydalanish davomida yoʻl harakati qoidalari buzilgani uchun qonunchilik hujjatlarida belgilangan tartibda javobgarlikka tortiladi; vakolatli organ — Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizlik xizmati va uning hududiy boʻlinmalari; ishonchnoma va transport vositasini boshqarishga doir boshqa hujjatlar (keyingi oʻrinlarda — ishonchnoma) — Oʻzbekiston Respublikasining Fuqarolik kodeksiga muvofiq notarial shaklda rasmiylashtirilgan yoki yuridik shaxs nomidan beriladigan va mazkur yuridik shaxs rahbari tomonidan imzolanib, unga ushbu yuridik shaxsning muhri bilan tasdiqlanadigan ishonchnomalar, transport vositasi elektron onlayn-auksion natijalariga koʻra ijaraga berilganligini tasdiqlovchi bayonnomalar, karshering tashkilotlari tomonidan transport vositasini ijaraga berilganligini tasdiqlovchi hujjatlar, shuningdek, notarial tasdiqlashni talab etmaydigan, elektron shaklda rasmiylashtirilgan avtotransport vositasini boshqarish huquqini beruvchi ishonchnomalar, elektron, qogʻoz shakldagi yoʻl varaqalari va sugʻurta polislari; “Maʼmuriy amaliyot” moduli — Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining Yagona avtomatlashtirilgan axborot tizimining tarkibiy axborot tizimi; sugʻurta polisi — majburiy sugʻurta qilinganini tasdiqlovchi belgilangan namunadagi hujjat boʻlib, transport vositasi egasining yaqin qarindoshlari sugʻurta polisi asosida transport vositasidan foydalanishi va uni boshqarishi uchun notarial tasdiqlanadigan ishonchnomaning rasmiylashtirilishi talab qilinmaydi, bunda transport vositasi egasining yaqin qarindoshlari haqidagi, ularning qarindoshlik darajasi (ota-ona, er (xotin), bolalar, aka-ukalar, opa-singillar) va haydovchilik guvohnomalari toʻgʻrisidagi maʼlumotlar sugʻurta polisida koʻrsatilishi yoki haydovchilar soni cheklanmagan boʻlishi lozim; transport vositasining egasi — transport vositasiga mulk huquqi yoxud boshqa ashyoviy huquqlar asosida egalik qiluvchi yuridik yoki jismoniy shaxs; xabarnoma — xabardor qilish xizmatini koʻrsatish davomida vakolatli organga yuboriladigan va transport vositasini boshqarish huquqini olgan hamda ushbu huquqdan foydalanish davomida yoʻl harakati qoidalari buzilgani uchun javobgarlikni oʻz zimmasiga olgan shaxs toʻgʻrisidagi maʼlumotlar; huquqbuzarliklarni qayd etish tizimi — yoʻl harakati qoidalarini buzish bilan bogʻliq maʼmuriy huquqbuzarliklarni qayd etish va mazkur qoidabuzarliklarni sodir etgan shaxslarga nisbatan jarima solish toʻgʻrisidagi qarorni shakllantirish va unga yuborish imkonini yaratuvchi “Maʼmuriy amaliyot” moduli tarkibidagi maxsus axborot tizimi; elektron jurnal — xabardor qilish xizmatini koʻrsatish toʻgʻrisidagi xabarnomalar qayd etiladigan va “Maʼmuriy amaliyot” modulida yuritiladigan elektron shakldagi hujjat; elektron yoʻl varaqasi — hisobga olish seriyasi va tartib raqamiga ega boʻlgan, elektron yoʻl varaqasi tizimi orqali yuritiladigan transport vositalarining harakatini hisobga oluvchi QR-kod (matrik shtrixli kod) bilan tasdiqlangan asosiy hujjat. 3. Ushbu Nizom quyidagilarga nisbatan tatbiq etilmaydi: sodir etilgan qoidabuzarlik bevosita yoʻl-patrul xizmati inspektori tomonidan aniqlanib, elektron yoki qogʻoz shaklidagi maʼmuriy huquqbuzarlik toʻgʻrisidagi bayonnoma rasmiylashtirilgan holatlarda; tezkor va maxsus xizmatlarning koʻk yoki qizil yoxud koʻk va qizil rangli yaltiroq mayoqchani yoqqan holda hamda maxsus tovushli signallar bilan harakatlanib kelayotgan transport vositalari haydovchilariga. 4. Xabardor qilish xizmatini koʻrsatish natijalariga koʻra shakllantirilgan xabarnomalar reyestri va ularning holati toʻgʻrisidagi maʼlumotlar “Maʼmuriy amaliyot” modulida yuritiladi. 5. Xabardor qilish xizmati ushbu Nizomga 1-ilovaga muvofiq sxemaga asosan koʻrsatiladi. 6. Boshqarish huquqini olgan shaxs toʻgʻrisida vakolatli organ YIDXP yoki mobil ilova orqali xabardor qilinadi. 7. Xabardor qilish xizmatidan foydalanish uchun transport vositasining egasi YIDXP yoki mobil ilovada shaxsiy kabinet ochgan holda ushbu Nizomga 2-ilovaga muvofiq soʻrovnomani elektron shaklda toʻldiradi va unda boshqarish huquqini berish muddatini koʻrsatib oʻtadi. Soʻrovnomaga transport vositasini boshqarish uchun asos boʻlgan hujjatlarning elektron nusxalari ilova qilinadi. Ishonchnoma bir nechta shaxslarga berilgan boʻlsa, soʻrovnomaga ular orasidan transport vositasini doimiy boshqaradigan yoʻl harakati qoidalari buzilgani uchun javobgarlikni oʻz zimmasiga olgan shaxsning F.I.O., JSHSHIR va transport vositasini boshqarishga doir hujjatlari toʻgʻrisidagi maʼlumotlar kiritiladi. Agar boshqarish huquqi oʻtkazilgan shaxs chet el fuqarosi yoki fuqaroligi boʻlmagan shaxs boʻlib, Oʻzbekiston Respublikasi hududida yashash joyi va turgan joyi boʻyicha roʻyxatdan oʻtkazilgan boʻlsa, uning yashash joyi va turgan joyi boʻyicha roʻyxatdan oʻtkazilgan joyi toʻgʻrisida maʼlumotlar ham kiritiladi. Zarur hollarda ishonchnomada koʻrsatilgan maʼlumotlar Oʻzbekiston Respublikasi Ichki ishlar vazirligi, Adliya vazirligi va manfaatdor vazirlik va idoralarning tegishli maʼlumotlar bazalaridan, shuningdek, “Yagona milliy mehnat tizimi” idoralararo dasturiy-apparat kompleksidan tekshiriladi. 8. Boshqarish huquqini olgan shaxs maʼlumotlarni koʻrib chiqib, soʻrovnomada koʻrsatilgan transport vositasida foto va video qayd etish texnika vositalari orqali qayd etilgan yoʻl harakati qoidabuzarligi boʻyicha javobgarlikni oʻz zimmasiga olishini qaysi tizimdan soʻrov yuborilgan boʻlsa, aynan oʻsha tizim orqali tasdiqlaydi yoki tasdiqlashni rad etadi. Bunda boshqarish huquqini olgan shaxs soʻrovnomani tasdiqlash orqali kelgusida unga nisbatan jarima solish toʻgʻrisida qaror rasmiylashtirilib borilishiga roziligini elektron raqamli imzo yoki “Mobile-ID” yoxud “Face-ID” orqali tasdiqlaydi. 9. Boshqarish huquqini olgan shaxs soʻrovnomadagi maʼlumotlarni tasdiqlaganidan soʻng, avtomatik ravishda toʻlov varaqasi shakllantiriladi va toʻlov amalga oshirilgandan keyin soʻrovnomadagi maʼlumotlar avtomatik tarzda vakolatli organning axborot tizimiga yuborilib, avtomatik ravishda QR-kodli (matrik shtrixli kod) xabarnoma shakllantiriladi va elektron shaklda “Maʼmuriy amaliyot” moduliga yuboriladi. 10. Boshqarish huquqini olgan shaxs soʻrovnomadagi maʼlumotlarni tasdiqlashni rad etgan taqdirda, maxsus avtomatlashtirilgan foto va video qayd etish texnika vositalari orqali qayd etilgan yoʻl harakati qoidalarini buzganlik uchun javobgarlik transport vositasi egasi zimmasida qoladi. Xabardor qilish elektron jurnalda roʻyxatga olinganidan soʻng xabarnoma bekor qilinganda, toʻlangan yigʻim summasi qaytarilmaydi. 11. Soʻrovnomada notoʻgʻri yoki yolgʻon maʼlumotlar koʻrsatilgan yoxud maʼlumotlar toʻliq koʻrsatilmagan taqdirda, shuningdek, toʻlov amalga oshirilmaganda, xabardor qilish xizmatini koʻrsatish rad etiladi, bu haqda transport vositasining egasiga onlayn rejimida avtomatik tarzda elektron shaklda javob qaytariladi. Transport vositasining egasi soʻrovnomasidagi kamchiliklar toʻgʻrisidagi xabarnomani olganidan soʻng 5 ish kuni davomida hujjatlardagi kamchiliklarni toʻgʻrilab, dastlabki yoʻllagan soʻrovnomasini tahrirlash huquqiga ega. 5 ish kuni davomida hujjatlardagi kamchiliklar bartaraf etilmagan taqdirda, ushbu soʻrovnoma avtomatik tarzda bekor qilinadi. Xabardor qilish xizmatining koʻrsatilishi boshqa asoslarga koʻra rad etilishiga yoʻl qoʻyilmaydi. 12. “Maʼmuriy amaliyot” moduliga kelib tushgan xabarnoma elektron jurnalda avtomatik tarzda qayd etiladi va undagi maʼlumotlar asosida huquqbuzarliklarni qayd etish tizimiga tegishli oʻzgartirishlar kiritiladi. 13. Transport vositasini boshqarish huquqi notarial tasdiqlashni talab etmaydigan elektron ishonchnomani rasmiylashtirish harakatini amalga oshirish jarayonida xabardor qilish xizmati kompozit tartibda koʻrsatilishi mumkin. Bunda transport vositasini boshqarish huquqi ikki va undan ortiq shaxsga berilganda, javobgarlikni oluvchi shaxs alohida belgilanadi, uning shaxsiy maʼlumotlari (F.I.O., shaxsini tasdiqlovchi hujjat turi, seriya va raqami, JSHSHIR, telefon raqami va transport vositasini boshqarishga doir hujjatlar) soʻrovnomaga kiritiladi. 15. Xabardor qilish xizmati uchun bazaviy hisoblash miqdorining 10 foizi miqdorida yigʻim undiriladi. Respublika ijro etuvchi hokimiyat organlari hamda tashkilotlari, shuningdek, yoʻlovchi tashish faoliyati bilan shugʻullanuvchi yuridik shaxslar bevosita oʻzlarining xodimlariga (haydovchilariga) transport vositalarini boshqarish huquqini berganda, vakolatli organni xabardor qilish uchun toʻlov undirilmaydi. Xabardor qilish xizmatidan foydalanish uchun YIDXP orqali murojaat etilganda, ushbu bandning birinchi xatboshisida koʻrsatilgan yigʻim summasining 90 foizi undiriladi. Transport vositasining egasi yoki boshqarish huquqini olgan shaxs “Yagona milliy ijtimoiy himoya” axborot tizimida roʻyxatga olinganda, shuningdek, I va II guruh nogironligi boʻlganda, mazkur bandning birinchi xatboshisida belgilangan yigʻimning 50 foizi miqdorida chegirma qoʻllanadi. 16. Toʻlov summasi quyidagi tartibda taqsimlanadi: a) YIDXP orqali murojaat etganda: 10 foizi — Adliya vazirligining Davlat xizmatlarini rivojlantirish jamgʻarmasi shaxsiy gʻazna hisobvaragʻiga; 11,75 foizi — “Raqamli hukumat loyihalarini boshqarish markazi” davlat muassasasining maxsus hisobraqamiga; 30 foizi — Davlat yoʻl harakati xavfsizligi xizmati moddiy-texnika bazasini rivojlantirish, xodimlarini ragʻbatlantirish va mukofotlash jamgʻarmasiga; 30 foizi — “Oʻzbektelekom” AKga; qolgan mablagʻlar — Oʻzbekiston Respublikasi Davlat budjetiga oʻtkaziladi; b) mobil ilova orqali murojaat etganda: 10 foizi — Adliya vazirligining Davlat xizmatlarini rivojlantirish jamgʻarmasi shaxsiy hisobvaragʻiga; 30 foizi — “Oʻzbektelekom” AKga; qolgan mablagʻlar — Davlat yoʻl harakati xavfsizligi xizmati moddiy-texnik bazasini rivojlantirish, xodimlarini ragʻbatlantirish va mukofotlash jamgʻarmasiga oʻtkaziladi. 17. Xabarnoma quyidagi holatlarda bekor qilinadi: transport vositasi egasining soʻroviga muvofiq; boshqarish huquqini olgan shaxsning transport vositasi egasini xabardor qilgan holdagi soʻroviga muvofiq; transport vositasini boshqarish va undan foydalanish huquqini beruvchi hujjat bekor boʻlganda yoki belgilangan muddat tugaganda; boshqarish huquqini olgan shaxs vafot etganda; transport vositasi egasi oʻzgarganda yoki egalik huquqi bekor boʻlganda; soʻrovnomada koʻrsatilgan muddat tugaganda. Ushbu bandning beshinchi, oltinchi va yettinchi xatboshilaridagi holatlarda xabarnoma avtomatik ravishda bekor qilinadi. 18. Boshqarish huquqini olgan shaxs xabarnomani bekor qilish yuzasidan soʻrovnoma yuborganda, transport vositasini boshqarish huquqini beruvchi ishonchnoma oʻz kuchini yoʻqotganligi axborot tizimi yordamida avtomatik ravishda tekshirilib, transport vositasi egasining roziligisiz bekor qilinadi. Transport vositasini boshqarish huquqini beruvchi ishonchnoma amalda boʻlgan taqdirda, transport vositasi egasining roziligi talab etiladi. 19. Transport vositasi egasi xabarnomani bekor qilish haqidagi soʻrovnomani shaxsiy kabineti orqali yoki notariusga kelgan holda tasdiqlashi mumkin. 20. Xabarnomalar “Maʼmuriy amaliyot” moduliga kelib tushgandan keyin huquqbuzarliklarni qayd etish tizimiga tegishli oʻzgartirishlar kiritiladi. Bunda foto va video qayd etish texnika vositalari orqali qayd etilgan yoʻl harakati qoidabuzarliklari boʻyicha jarima solish toʻgʻrisidagi qarorlar avtomatik tarzda transport vositasini boshqarish huquqini olgan shaxs nomiga shakllantiriladi. Boshqarish huquqini olgan shaxsga jarima solish toʻgʻrisidagi qaror pochta xizmati orqali uning yashash manziliga va bu haqidagi “SMS” xabar mobil aloqa vositasiga yuboriladi. 21. Boshqarish huquqini olgan shaxs xabarnomada koʻrsatilgan transport vositasida sodir etgan yoʻl harakati qoidabuzarliklari boʻyicha Oʻzbekiston Respublikasining Maʼmuriy javobgarlik toʻgʻrisidagi kodeksi 171 va 3091-moddalariga muvofiq javobgarlikka tortiladi. 22. Agar boshqarish huquqini olgan shaxs chet el fuqarosi yoki fuqaroligi boʻlmagan shaxs boʻlib, Oʻzbekiston Respublikasi hududida yashash joyi va turgan joyi boʻyicha roʻyxatdan oʻtkazilgani toʻgʻrisida maʼlumot axborot tizimining “Chet el fuqarosi” pozitsiyasiga kiritilgan boʻlsa, jarima solish toʻgʻrisidagi qaror belgilangan tartibda ushbu pozitsiyada koʻrsatilgan manzilga yuboriladi. 23. Transport vositasini boshqarish huquqini ishonchnoma orqali olgan chet el fuqarolari yoki fuqaroligi boʻlmagan shaxslar (keyingi oʻrinlarda — chet el fuqarolari) Oʻzbekiston Respublikasi hududida yashash joyi va turgan joyi boʻyicha roʻyxatdan oʻtkazilmagan boʻlib, ular yoʻl harakati qoidalarini buzish bilan bogʻliq huquqbuzarliklarni sodir etganda, ularga nisbatan Oʻzbekiston Respublikasining Maʼmuriy javobgarlik toʻgʻrisidagi kodeksi 3091-moddasiga asosan jarima solish toʻgʻrisidagi qaror chiqariladi va bu haqida onlayn rejimda bojxona organlariga integratsiya qilingan maxsus axborot tizimi orqali maʼlumotlar yuboriladi. 24. Bojxona organlariga chet el fuqarolaridan yoʻl harakati qoidalarini buzganlik uchun jarimalarni undirish uchun “Maʼmuriy amaliyot” moduli orqali Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasining (keyingi oʻrinlarda — Bojxona qoʻmitasi) maʼlumotlar bazasiga kelib tushgan jarima solish toʻgʻrisidagi qarorlar asos boʻladi. 25. Chet el fuqarolariga nisbatan chiqarilgan jarima solish toʻgʻrisidagi qarorlarda koʻrsatilgan jarimalar Bojxona qoʻmitasining maʼlumotlar bazasiga kelib tushgan va ushbu qarorlarda qayd etilgan miqdorlarda undiriladi. 26. Chet el fuqarolari respublika hududidan chiqish uchun davlat bojxona organiga murojaat qilganda, bojxona xizmati organi xodimi ushbu chet el fuqarolari ishtirokida respublika hududida sodir etilgan yoʻl harakati qoidalarini buzish holatlari mavjudligini “Maʼmuriy amaliyot” moduli tomonidan taqdim etilgan maʼlumotlar orqali tekshiradi. 27. Bojxona xizmati organi xodimi respublika hududida yoʻl harakati qoidalarini buzgan chet el fuqarolarini, ularga nisbatan chiqarilgan jarima solish toʻgʻrisidagi qarorlarda belgilangan jarima summasini toʻlagandan soʻng respublikadan chiqib ketishiga yoʻl qoʻyilishi toʻgʻrisida ogohlantiradi. 28. “Maʼmuriy amaliyot” modulidan Bojxona qoʻmitasining maʼlumotlar bazasiga kelib tushgan jarima solish toʻgʻrisidagi qaror chiqish bojxona posti xodimi tomonidan ikki nusxada chop etiladi. Jarima solish toʻgʻrisidagi qarorning birinchi nusxasi toʻlov amalga oshirilgan kvitansiya bilan birgalikda chiqish bojxona posti ish yurituvida qoladi, ikkinchi nusxasi esa ishonchnoma berilgan chet el fuqarolariga beriladi. 29. Yoʻl harakati qoidalarini buzgan chet el fuqarolari jarima solish toʻgʻrisidagi qarorda qayd etilgan jarimani chegara bojxona postidagi bank kassalari yoki elektron toʻlov tizimlari yoxud oʻziga-oʻzi xizmat koʻrsatish terminallari orqali toʻlaydi. 30. Chegara bojxona postlaridagi bank kassalari: Oʻzbekiston Respublikasi hududida yoʻl harakati qoidalarini buzgan chet el fuqarolaridan jarima summasini qabul qiladi; jarima summasi qabul qilingani haqida kvitansiya rasmiylashtiradi va uning bir nusxasini chet el fuqarolariga beradi. Bank kassasi xodimi jarima solish toʻgʻrisidagi qarorning patta va xazinachi qismlarini oʻz imzosi va muhri bilan tasdiqlaydi, patta qismi ish yurituvida qoladi, qolgan qismi esa chet el fuqarolariga qaytariladi. 31. Jarima elektron toʻlov tizimlari yoxud oʻziga-oʻzi xizmat koʻrsatish terminallari orqali toʻlanganda, buni bojxona posti xodimi elektron toʻlov tizimlari orqali tekshiradi va jarima toʻlangan taqdirda, bu haqda tegishli maʼlumotlarni Bojxona qoʻmitasining yagona avtomatlashtirilgan axborot tizimida shakllantirgan holda chet el fuqarolariga respublika hududidan chiqishga ruxsat beradi. 32. Yoʻl harakati qoidalarini buzgan, ishonchnoma berilgan chet el fuqarolari yoki fuqaroligi boʻlmagan shaxslardan bojxona organlari tomonidan undirilgan jarima summasidan Oʻzbekiston Respublikasi Ichki ishlar vazirligining budjetdan tashqari jamgʻarmasiga ajratilishi belgilangan qismining 50 foizi Bojxona qoʻmitasining moddiy yordam, ijtimoiy himoya, bojxona organlarini rivojlantirish va koʻzda tutilmagan xarajatlar maxsus jamgʻarmasiga oʻtkaziladi. 33. Hujjatlar almashinuvida ishtirok etuvchi organlar oʻz faoliyatini amalga oshirish jarayonida olingan maʼlumotlarning sir saqlanishini taʼminlaydi. 34. Oʻzbekiston Respublikasi Ichki ishlar vazirligi va Adliya vazirligi ushbu Nizom talablarining bajarilishi boʻyicha davlat organlari va boshqa tashkilotlarning faoliyati yuzasidan doimiy nazorat va monitoringni amalga oshiradi. 35. Vakolatli organ yoki boshqa davlat organlari xodimlari va mansabdor shaxslarining xatti-harakatlari (harakatsizligi) ustidan qonunchilikda belgilangan tartibda shikoyat qilinishi mumkin. 1. Vazirlar Mahkamasining “Avtomototransport vositalarini davlat roʻyxatidan oʻtkazish va ularga roʻyxatdan oʻtkazish davlat raqami belgilarini berish tartibini takomillashtirish toʻgʻrisida” 2017-yil 31-avgustdagi 683-son qaroriga 1-ilovada: a) 2-band quyidagi mazmundagi oʻn toʻqqizinchi — yigirma ikkinchi xatboshilari bilan toʻldirilsin: “Oq yoʻl” platformasi — YHXXning Yagona avtomatlashtirilgan axborot tizimidagi Oʻzbekiston hududidagi avtomototransport vositalarini ishlab chiqaruvchi (keyingi oʻrinlarda — ishlab chiqaruvchi), distribyutor yoki diler tashkiloti va YHXX oʻrtasida maʼlumotlar almashinuvini taʼminlovchi axborot tizimi; “Hisob-maʼlumotnomalari” moduli — “Oq yoʻl” platformasi orqali berilgan elektron hisob-maʼlumotnomalari toʻgʻrisidagi maʼlumotlar jamlangan axborot tizimi; elektron hisob-maʼlumotnoma — avtomototransport vositasi qonuniy sotib olinganligini tasdiqlovchi, uni davlat roʻyxatidan oʻtkazish uchun asos boʻlib xizmat qiluvchi qatʼiy hisobda turuvchi, ishlab chiqaruvchi, distribyutor yoki diler tashkiloti tomonidan beriladigan elektron rasmiy hujjat; login-parol — elektron hisob-maʼlumotnomani berish uchun “Oq yoʻl” platformasida avtomototransport vositalarini sotish faoliyati bilan shugʻullanuvchi yuridik shaxslar nomiga rasmiylashtirilgan va kelgusida ushbu distribyutor yoki diler tashkilotini aniqlashda foydalaniladigan maxsus jumlalar, kod yoki raqamlar kombinatsiyalari”; b) 5-band quyidagi mazmundagi oltinchi xatboshi bilan toʻldirilsin: “eng yuqori konstruktiv tezligi soatiga 25 kilometrdan oshmaydigan, ish hajmi 25 sm3 gacha boʻlgan ichki yonuv dvigateliga ega yoki nominal (belgilangan) quvvati 0,25 kilovattgacha boʻlgan kichik hajmdagi mototransport vositalari”; oltinchi xatboshi yettinchi xatboshi deb hisoblansin; v) 118-band quyidagi tahrirda bayon qilinsin: “118. Avtomototransport vositasining maʼlumotlari taqdim etilgan hujjatlar bilan mos kelgan taqdirda, avtomototransport vositasi davlat roʻyxatidan oʻtkaziladi va roʻyxatdan oʻtkazilganlik toʻgʻrisida guvohnoma besh yil muddatga rasmiylashtirilib, ROʻDRB bilan birga avtomototransport vositasi egasi yoki vakiliga taqdim etiladi. Bunda avtomototransport vositasini roʻyxatdan oʻtkazish toʻgʻrisidagi guvohnomaning 6-bandiga berilgan sanasi hamda amal qilish muddati kiritiladi”; g) quyidagi mazmundagi 12-bob bilan toʻldirilsin: 1111. Sotilayotgan avtomototransport vositalariga elektron hisob-maʼlumotnomalarni berish uchun ishlab chiqaruvchi, distribyutor va diler tashkilotlariga YHXX tomonidan login-parollar rasmiylashtiriladi. Bunda ishlab chiqaruvchi, distribyutor va diler tashkilotlari login-parollarni rasmiylashtirish uchun YHXXga murojaat qiladi. 1112. Login-parollarni rasmiylashtirish uchun ishlab chiqaruvchi, distribyutor va diler tashkilotlari oʻz murojaatlariga quyidagi hujjatlarni ilova qiladi: a) ishlab chiqaruvchilar uchun: taʼsis hujjatlari (ustav, guvohnoma va boshqalar); avtomototransport vositalarini Oʻzbekistonda ishlab chiqarish faoliyati amalga oshirilishini tasdiqlovchi hujjatlar; avtomototransport vositalarining muvofiqlik sertifikatlari (har bir rusumi boʻyicha); soliq toʻlovchining identifikatsiya raqami (STIR); b) ishlab chiqaruvchilarning vakillari yoki vositachilari (diler, distribyutor) uchun: taʼsis hujjatlari (ustav, guvohnoma va boshqalar); ishlab chiqaruvchi bilan tuzilgan tegishli dilerlik (distribyutorlik) kelishuv hujjatlari (shartnomalar); davlat bojxona xizmati organi tomonidan berilgan yuk bojxona deklaratsiyalari (erkin muomalaga olib kirgan chet elda ishlab chiqarilgan avtomototransport vositalari uchun); avtomototransport vositalarining muvofiqlik sertifikatlari (har bir rusumi boʻyicha); soliq toʻlovchining identifikatsiya raqami (STIR); v) “TRADE-IN” dasturi asosida avtomototransport vositalarini sotuvchi yuridik shaxslar uchun: taʼsis hujjatlari (ustav, guvohnoma va boshqalar); “TRADE-IN” dasturi asosida avtomototransport vositalarini sotishni tasdiqlovchi hujjatlar; soliq toʻlovchining identifikatsiya raqami (STIR); Oʻzbekiston Respublikasi hududidagi avtomototransport vositalarini ishlab chiqaruvchisi bilan tuzilgan tegishli dilerlik (distribyutorlik) kelishuv hujjatlari (shartnomalar). 1113. YHXXning masʼul xodimi ishlab chiqaruvchi, distribyutor yoki diler tashkiloti tomonidan kelib tushgan murojaatni besh ish kuni ichida taqdim etilgan hujjatlar asosida oʻrganib chiqadi. 1114. Oʻrganish natijalariga koʻra, masʼul xodim ishlab chiqaruvchi, distribyutor yoki diler tashkilotiga login-parolni rasmiylashtirish yoki rad etish toʻgʻrisida asoslantirilgan javob xati beradi. 1115. Ishlab chiqaruvchi, distribyutor yoki diler tashkilotiga login-parol quyidagi hollarda taqdim etilmaydi: mazkur Nizomning 1112-bandida nazarda tutilgan murojaatga ilova qilingan hujjatlar toʻliq taqdim etilmaganda; taqdim etilgan hujjatlardagi maʼlumotlarning haqiqatga toʻgʻri kelmasligi aniqlanganda; transport vositasining muvofiqlik sertifikati mavjud boʻlmagan hollarda. 1116. Ushbu Nizomning 1112-bandidagi “a”, “b” va “v” kichik bandlarida koʻrsatilgan holatlar boʻyicha alohida elektron login-parollar beriladi. 1117. Murojaatni oʻrganib chiqish natijalari boʻyicha kamchiliklar aniqlanmagan taqdirda, masʼul xodim tomonidan ishlab chiqaruvchi, distribyutor yoki diler tashkilotiga login-parol rasmiylashtiriladi. Bunda masʼul xodim tomonidan ishlab chiqaruvchi, distribyutor yoki diler tashkilotining masʼul rahbar va xodimlariga login-paroldan foydalanish tartibi tushuntiriladi va undan noqonuniy foydalangan taqdirda, qonunchilik hujjatlariga asosan javobgarlikka tortilishi toʻgʻrisida ogohlantirib, ulardan tilxat oladi. 1118. Ishlab chiqaruvchi, distribyutor yoki diler tashkiloti “Oq yoʻl” platformasiga YHXX tomonidan berilgan login-parol orqali kiradi. 1119. “Oq yoʻl” platformasidagi “Hisob maʼlumotnomalari” moduliga oʻtib, avtomototransport vositasi va xaridor toʻgʻrisidagi quyidagi maʼlumotlarni kiritadi: a) xaridor toʻgʻrisidagi maʼlumotlar: yuridik shaxslar uchun: yuridik shaxsning nomi, STIR, manzili; jismoniy shaxslar uchun: xaridorning F.I.O., pasport (ID karta) seriyasi va raqami, JSHSHIR raqami hamda manzili; b) avtomototransport vositasining sotilgan sanasi; v) avtomototransport vositasi toʻgʻrisidagi maʼlumotlar: rusumi; modeli; turi; kuzov turi; VIN-kodi; dvigatel raqami; dvigatel quvvati (ot kuchi, vatt) kuzov raqami; shassi raqami; rangi; yonilgʻi turi; toʻla vazni; yuksiz vazni; g) ekologik sinfi; d) ishlab chiqaruvchi, distribyutor yoki diler tashkiloti toʻgʻrisidagi maʼlumotlar: nomi; STIR; faoliyat turi; manzili; rahbarining F.I.O.; telefon raqami; e) bojxona organlari tomonidan berilgan yuk bojxona deklaratsiyalari tartib raqamini (chet elda ishlab chiqarilgan avtomototransport vositalari uchun). 1120. Ushbu Nizomning 1119-bandida koʻrsatilgan maʼlumotlar “Hisob maʼlumotnomalari” moduliga kiritilgandan soʻng, elektron hisob-maʼlumotnoma real vaqt rejimida, ushbu Nizomga ilovaga muvofiq namunada avtomatik tarzda shakllantiriladi va xaridorlarga taqdim etiladi. Shakllantirilgan elektron hisob-maʼlumotnomaning haqiqiyligini tekshirish uchun “QR-kod” bilan taʼminlanadi. 1121. Ushbu Nizomning 1119-bandida koʻrsatilgan maʼlumotlar “Hisob maʼlumotnomalari” moduliga notoʻgʻri kiritilganda, elektron hisob-maʼlumotnomaning shakllantirilishi avtomatik tarzda toʻxtatiladi. 1122. Ishlab chiqaruvchi, distribyutor yoki diler tashkiloti tomonidan notoʻgʻri kiritilgan maʼlumotlar 24 soat ichida “Hisob maʼlumotnomalari” modulida toʻgʻirlangan taqdirda, elektron hisob-maʼlumotnoma qayta shakllantiriladi va xaridorlarga taqdim etiladi. 1123. Notoʻgʻri kiritilgan maʼlumotlar 24 soat ichida ishlab chiqaruvchi, distribyutor yoki diler tashkiloti tomonidan toʻgʻirlanmagan taqdirda, shakllantirilayotgan elektron hisob-maʼlumotnoma avtomatik tarzda bekor qilinadi. 1124. Elektron hisob-maʼlumotnomalarning sarflanishi toʻgʻrisida hisobotlar elektron tarzda “Hisob maʼlumotnomalari” modulida yuritiladi va YHXX tomonidan nazorat qilinadi. 1125. Hisob-maʼlumotnomalardagi maʼlumotlarning boshqa shaxslarga ochiqlanishiga yoʻl qoʻyilmaydi”; d) 16-bandning oʻn uchinchi xatboshisidagi “elektron hisob-maʼlumotlar” soʻzlari “elektron hisob-maʼlumotnomalar” soʻzlari bilan almashtirilsin; e) 18-bandning beshinchi xatboshisidagi “elektron hisob-maʼlumot” soʻzlari “elektron hisob-maʼlumotnoma” soʻzlari bilan almashtirilsin; j) 23-bandning birinchi va ikkinchi xatboshilari quyidagi tahrirda bayon etilsin: “Avtomototransport vositalari davlat roʻyxatidan oʻtkazilganda uning egalariga hududiy boshqarmalari tomonidan ROʻDRB va avtomototransport vositasini davlat roʻyxatidan oʻtkazganlik toʻgʻrisida guvohnoma besh yil muddatga beriladi. Ilgari berilgan avtomototransport vositasini roʻyxatdan oʻtkazganlik toʻgʻrisidagi guvohnoma va ROʻDRB, shuningdek chet el hujjatlari va roʻyxatdan oʻtish raqamli belgilari olib qoʻyiladi (ular mavjud boʻlganda). Bunda avtomototransport vositasini roʻyxatdan oʻtkazish toʻgʻrisidagi guvohnomaning 5-bandi (manzili) toʻldirilmaydi, shuningdek 6-bandiga berilgan sanasi hamda amal qilish muddati kiritiladi”; z) 36-bandning toʻrtinchi xatboshisidagi “elektron hisob-maʼlumot” soʻzlari “elektron hisob-maʼlumotnoma” soʻzlari bilan almashtirilsin; i) 54-55-bandlarning uchinchi xatboshilaridagi “elektron schyot-maʼlumotnoma” soʻzlari “elektron hisob-maʼlumotnoma” soʻzlari bilan almashtirilsin; k) 55-bandning yettinchi xatboshisi quyidagi tahrirda bayon etilsin: “Avtotransport vositasi qayta jihozlanganda, jumladan, gaz ballon uskunalari oʻrnatilganda, avtomototransport vositasining roʻyxatga olish elektron kartasiga tegishli oʻzgartirishlar kiritiladi, avtomototransport vositasini roʻyxatdan oʻtkazish toʻgʻrisida ilgari berilgan guvohnoma esa transport vositasining yangi raqam agregati koʻrsatilgan, shuningdek, gaz ballon uskunalari oʻrnatilganligi toʻgʻrisidagi belgi qoʻyilgan holda yangisiga almashtiriladi. Bunda, avtotransport vositasiga gaz ballon uskunalari oʻrnatilganligi toʻgʻrisidagi dalolatnoma va gaz ballonlarining muvofiqlik sertifikatlari nusxalari taqdim etiladi”; l) 67-band oʻz kuchini yoʻqotgan deb hisoblansin; m) quyidagi mazmundagi ilova bilan toʻldirilsin: 2. Vazirlar Mahkamasining “Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalash tartibini yanada takomillashtirish chora-tadbirlari toʻgʻrisida” 2018-yil 31-maydagi 408-son qarorida: a) 1-ilovada: 1-ilovada: 8-pozitsiya uchinchi ustunining 2-boʻlimidagi jadvalda: 1-pozitsiya “Bajarilishi lozim boʻlgan koʻrsatkichlar” ustunining uchinchi xatboshisi “**” belgilari bilan toʻldirilsin; 6-pozitsiya “Bajarilishi lozim boʻlgan koʻrsatkichlar” ustunining yettinchi xatboshisi “**” belgilari bilan toʻldirilsin; 11-pozitsiyaning uchinchi ustuni quyidagi mazmundagi ikkinchi xatboshi bilan toʻldirilsin: “** Qoraqalpogʻiston Respublikasi, viloyatlar va Toshkent shahar mudofaa ishlari boshqarmalari huzuridagi chaqiriluvchilarni harbiy-texnika mutaxassisliklari boʻyicha tayyorlash markazlarida 2029-yil 1-yanvarga qadar bosqichma-bosqich yangi avtotransport vositalari sotib olinishi hamda oʻquv avtodromlari qayta jihozlanishini inobatga olgan holda ushbu koʻrsatkichlar talab etilmaydi”; 2-ilovada: 2-bandning “a” kichik bandidagi “A” toifasi” soʻzlari “A1” va “A” toifalari” soʻzlari bilan almashtirilsin; 11-bandida: birinchi xatboshi “yetarli miqdorda” soʻzlaridan keyin “A1” soʻzlari bilan toʻldirilsin; ikkinchi xatboshi “transport vositalarida” soʻzlaridan keyin “(“A1” va “A” toifalar bundan mustasno)” soʻzlari bilan toʻldirilsin; 12-bandida: quyidagi mazmundagi ikkinchi xatboshi bilan toʻldirilsin: “A1” toifa uchun — ikki gʻildirakli moped yoki skuterlarda”; ikkinchi — yettinchi xatboshilar tegishlicha uchinchi — sakkizinchi xatboshlar deb hisoblansin; uchinchi xatboshi quyidagi tahrirda bayon etilsin: “A” toifa uchun — ikki gʻildirakli mototsikl yoki elektromototsiklda; b) 2-ilovada: 2-bandi “boshqarish xususiyatlariga koʻra” soʻzlaridan keyin “A1” soʻzlari bilan toʻldirilsin; 3-bandida: birinchi xatboshidagi “Haydovchilik guvohnomasining” soʻzlaridan keyin “A1” soʻzlari bilan toʻldirilsin; quyidagi mazmundagi ikkinchi xatboshi bilan toʻldirilsin: “A1” — moped va skuterlar, shuningdek, eng yuqori konstruktiv tezligi soatiga 25 kilometrdan oshmaydigan, ish hajmi 25 sm3 gacha boʻlgan ichki yonuv dvigateliga ega boʻlgan yoki nominal (belgilangan) quvvati 0,25 kilovattgacha boʻlgan kichik hajmdagi mototransport vositalari (individual harakatlanish vositalari bundan mustasno)”; ikkinchi — toʻqqizinchi xatboshilar tegishlicha uchinchi — oʻninchi xatboshilar deb hisoblansin; uchinchi xatboshi quyidagi tahrirda bayon etilsin: “A” — mototsikllar, elektromototsikllar”; quyidagi mazmundagi oʻn birinchi xatboshi bilan toʻldirilsin: “A”, “V”, “S”, “D” toifadagi avtomototransport vositalaridan birini boshqarish huquqini beruvchi milliy haydovchilik guvohnomasiga ega boʻlgan shaxslar “A1” kichik toifadagi transport vositalarini boshqarish huquqiga ega boʻladi”; quyidagi mazmundagi 91 — 93-bandlar bilan toʻldirilsin: “91. “A” va “V” toifadagi transport vositalari haydovchilarini tayyorlash va qayta tayyorlash boʻyicha oʻquv guruhlari (davlat taʼlim muassasalarining oʻquv guruhlari bundan mustasno) Davlat yoʻl harakati xavfsizligi xizmatida roʻyxatga olinmaydi. 92. “A” va “V” toifadagi transport vositalarini boshqarish huquqini olish uchun talabgorlar haydovchilarni tayyorlash boʻyicha majburiy oʻquv dasturining nazariy qismini mustaqil oʻzlashtirishlari mumkin. Bunda talabgorlar oʻz ixtiyoriga koʻra nazariy bilimlarni olish uchun oʻquv tashkilotlarida (onlayn yoki oflayn shaklda) oʻqiydi yoxud mustaqil ravishda tayyorlanadi. 93. Talabgorlar “A” va “V” toifadagi transport vositalarini boshqarish huquqini olish uchun haydovchilarni tayyorlash boʻyicha majburiy oʻquv dasturining amaliy qismini oʻtash yuzasidan oʻquv tashkilotlariga murojaat qilganda, talabgorlar toʻgʻrisidagi maʼlumotlar elektron koʻrinishda shakllantiriladi va YHXBlarga yuboriladi. Bunda: talabgorlar majburiy oʻquv dasturida belgilangan amaliy mashgʻulotlarga toʻliq qatnashadilar; talabgorlar majburiy oʻquv dasturida belgilangan amaliy mashgʻulotlarni toʻliq oʻtagandan keyin, oʻquv tashkilotlari tomonidan transport vositalarini boshqarish koʻnikmalarini baholashning ijobiy natijalariga asosan yagona namunadagi elektron tasdiqnoma shakllantiriladi va ushbu tasdiqnoma YHXBlarga hamda imtihon markazlariga elektron shaklda yuboriladi; yagona namunadagi elektron tasdiqnoma haydovchilik guvohnomasini olish uchun nazariy va amaliy imtihonlarni topshirishga asos boʻlib xizmat qiladi”. 20-band quyidagi tahrirda bayon etilsin: “20. “A1”, “A”, “B”, “C” va “D” toifalaridagi avtomototransport vositalarini va tramvay, trolleybuslarni boshqarish huquqini beruvchi milliy haydovchilik guvohnomalari nazariy va amaliy imtihonlarni topshirgan shaxslarga beriladi”; quyidagi mazmundagi 241-band bilan toʻldirilsin: “241. “A1” kichik toifadagi transport vositalarini boshqarish huquqini beradigan milliy haydovchilik guvohnomasini olish uchun talabgorlarga haydovchilarni tayyorlash majburiy oʻquv dasturini oʻtamasdan turib, toʻgʻridan-toʻgʻri nazariy va amaliy imtihonlarni topshirishga ruxsat etiladi. Bunda: talabgorlar oʻzlarining ixtiyoriga koʻra oʻquv kurslarida (onlayn yoki oflayn shaklda) oʻqishi yoxud mustaqil tayyorlanishi mumkin boʻladi; milliy haydovchilik guvohnomasini olish uchun talabgorlardan haydovchilarni tayyorlash oʻquv dasturi boʻyicha oʻqishni tugatganligi haqidagi yagona namunadagi elektron tasdiqnoma talab etilmaydi”; 37-band quyidagi tahrirda bayon etilsin: “37. Haydovchilarni avtomototransport vositalarini boshqarish huquqidan mahrum qilish toʻgʻrisidagi qaror qonunchilik hujjatlarida belgilangan tartibda qabul qilinadi. Avtomototransport vositalarini boshqarish huquqidan mahrum qilingan shaxslar, ushbu huquqini tiklash uchun, mahrum qilish muddatidan qatʼi nazar, maʼmuriy jazo muddati tugagandan keyin: majburiy tibbiy koʻrikdan oʻtadi; oʻquv tashkilotlarida tegishli toifadagi avtomototransport vositalari haydovchilarini tayyorlash (qayta tayyorlash) oʻquv dasturining (nazariy va amaliy) toʻliq kursi boʻyicha oʻqiydi; oʻquv dasturi boʻyicha oʻqishni tugatganligi haqidagi yagona namunadagi elektron tasdiqnoma asosida nazariy hamda amaliy imtihonlar topshirishga ruxsat beriladi. Bu holda imtihon komissiyasining qaroriga muvofiq boshqarish huquqidan mahrum qilingan biror toifadagi avtomototransport vositalarini boshqarish boʻyicha, “D” toifasi mavjud boʻlgan holatlarda “D” toifadagi avtotransport vositalarini boshqarish boʻyicha amaliy imtihonlar olinadi”; 39-bandda “Imtihonlarni qabul qilish va” soʻzlaridan keyin “A1” soʻzi bilan toʻldirilsin; 43-bandda “elektron guvohnoma” soʻzlari “elektron tasdiqnoma” soʻzlari bilan almashtirilsin; 44-bandning “d” kichik bandidagi “ushbu Nizomning 24-bandida” soʻzlari “ushbu Nizomning 24 va 241-bandlarida” soʻzlari bilan almashtirilsin; 46-bandning birinchi xatboshisi quyidagi tahrirda bayon etilsin: “46. Haydovchilikka nomzodlar, shuningdek, milliy haydovchilik guvohnomasini almashtirish va avtomototransport vositalarini boshqarish huquqidan mahrum qilish muddati tugagandan soʻng milliy haydovchilik guvohnomasi dublikatini olish uchun imtihonlarga yuborilgan haydovchilar uchun takroriy amaliy imtihonlar oldingi imtihonlardan soʻng kamida yetti kun oʻtgandan keyin, nazariy imtihonlar esa keyingi ish kuni oʻtkaziladi.”; 50-bandning ikkinchi xatboshisidagi “elektron guvohnomasiga” soʻzlari “elektron tasdiqnomasiga” soʻzlari bilan almashtirilsin; 51-band quyidagi mazmundagi ikkinchi xatboshi bilan toʻldirilsin: “A1” kichik toifadagi transport vositalarini boshqarishga ruxsat berish, milliy haydovchilik guvohnomasining “A” toifasi 12-grafasiga “A1” belgisini qoʻyish orqali amalga oshiriladi”; v) 21-ilovada: 3-band “Tadbirkorlik subyektlarida” soʻzlaridan keyin “A1” soʻzlari bilan toʻldirilsin; 6-bandda: birinchi va sakkizinchi xatboshilardagi “Yoʻl harakati xavfsizligi toʻgʻrisida”gi Oʻzbekiston Respublikasi Qonunining 27-moddasida” soʻzlari “Yoʻl harakati toʻgʻrisida”gi Oʻzbekiston Respublikasi Qonunining 44-moddasida” soʻzlari bilan almashtirilsin; “d” kichik banddagi “ushbu bandning “g” kichik bandida nazarda tutilgan shaxslardan tashqari” soʻzlari chiqarib tashlansin; 16-band quyidagi tahrirda bayon etilsin: “16. Nazariy imtihonni topshira olmagan shaxs amaliy imtihonga qoʻyilmaydi, nazariy imtihon oʻtkazilishi nazarda tutilmagan holatlar bundan mustasno. Takroriy amaliy imtihonlar oldingi imtihonlardan soʻng kamida yetti kun oʻtgandan keyin, nazariy imtihonlar esa keyingi ish kunida oʻtkazilishi mumkin”; 31-band quyidagi tahrirda bayon etilsin: “31. Nazariy imtihon natijalari AIT tomonidan avtomatik tarzda baholanadi. Bunda haydovchilikka nomzod imtihon uchun ajratilgan vaqtda imtihon savollarining: 18 ta (“A1” toifa uchun 16 ta) va undan koʻpiga toʻgʻri javob bersa — “topshirdi”; 18 tadan (“A1” toifa uchun 16 tadan) kamiga toʻgʻri javob bersa — “topshirmadi” yakuniy bahosi AIT tomonidan avtomatik tarzda qoʻyiladi”; quyidagi mazmundagi 311-band bilan toʻldirilsin: “311. Avtomototransport vositalarini boshqarish huquqidan mahrum qilingan shaxslar uchun, maʼmuriy jazo muddati tugagandan keyin: nazariy imtihon savollari 50 ta etib belgilanadi; imtihon savollariga javob berish (toʻgʻri javob variantini tanlash) uchun 45 daqiqa vaqt beriladi; ushbu vaqtda savollarning: 46 ta va undan koʻpiga toʻgʻri javob bersa — “topshirdi”; 46 tadan kamiga toʻgʻri javob bersa — “topshirmadi” yakuniy bahosi AIT tomonidan avtomatik tarzda qoʻyiladi”; g) 3-ilovada: 231-bandda “elektron guvohnoma” soʻzlari “elektron tasdiqnoma” soʻzlari bilan almashtirilsin; 29-band quyidagi tahrirda bayon etilsin: “29. Oʻquv tashkilotida avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha taʼlimni tugatib, imtihonlardan muvaffaqiyatli oʻtgan nomzodlarga oʻquv tashkiloti tomonidan imtihon komissiyasi bayonnomasiga asosan taʼlimni bitirganlik haqidagi ushbu Nizomga 1-ilovaga muvofiq yagona namunadagi elektron tasdiqnoma shakllantiriladi. Oʻquv tashkilotini avtomototransport vositalari va shahar elektr transporti vositalari haydovchilarining malakasini oshirish dasturi boʻyicha tugatib, imtihonlardan muvaffaqiyatli oʻtgan nomzodlarga imtihon komissiyasi bayonnomasiga asosan ushbu Nizomga 2-ilovada keltirilgan namunadagi “Avtotransport vositalari haydovchilarining malaka oshirgani toʻgʻrisida”gi sertifikat oʻquv tashkiloti tomonidan elektron shaklda beriladi”; 291-bandda: uchinchi xatboshidagi “elektron guvohnomalar” soʻzlari “elektron tasdiqnomalar” soʻzlari bilan almashtirilsin; toʻrtinchi xatboshidagi “elektron guvohnomalarning” soʻzlari “elektron tasdiqnomalar” soʻzlari bilan almashtirilsin; 31-band quyidagi tahrirda bayon etilsin: “31. Oʻquv guruhlarining hujjatlari va imtihon komissiyasi bayonnomasi belgilangan muddatgacha oʻquv tashkilotida saqlanadi”; 1-ilova quyidagi tahrirda bayon etilsin: quyidagi mazmundagi 2-ilova bilan toʻldirilsin: 3. Vazirlar Mahkamasining “Yoʻl harakati qoidalarini tasdiqlash toʻgʻrisida” 2022-yil 12-apreldagi 172-son qarori bilan tasdiqlangan Yoʻl harakati qoidalarida: a) 6-band: quyidagi mazmundagi oʻttiz toʻrtinchi xatboshi bilan toʻldirilsin: “kichik hajmdagi mototransport vositalari — eng yuqori konstruktiv tezligi soatiga 25 kilometrdan oshmaydigan, ish hajmi 25 sm3 gacha boʻlgan ichki yonuv dvigateliga ega boʻlgan yoki nominal (belgilangan) quvvati 0,25 kilovattgacha boʻlgan (individual harakatlanish vositalari bundan mustasno) oshmaydigan ikki yoki uch (toʻrt) gʻildirakli transport vositalari”; oʻttiz toʻrtinchi — sakson yettinchi xatboshilar tegishincha oʻttiz beshinchi — sakson sakkizinchi xatboshilar deb hisoblansin; qirq birinchi xatboshida “elektromototsikl, skuter,” soʻzlaridan keyin “kichik hajmdagi mototransport vositalari” soʻzlari bilan toʻldirilsin; b) 8-band quyidagi mazmundagi ikkinchi xatboshi bilan toʻldirilsin: “A1” — moped va skuterlar, shuningdek, eng yuqori konstruktiv tezligi soatiga 25 kilometrdan oshmaydigan, ish hajmi 25 sm3 gacha boʻlgan ichki yonuv dvigateliga ega boʻlgan yoki nominal (belgilangan) quvvati 0,25 kilovattgacha boʻlgan kichik hajmdagi mototransport vositalari (individual harakatlanish vositalari bundan mustasno)”; ikkinchi — oʻn birinchi xatboshilari tegishincha uchinchi — oʻn ikkinchi xatboshilari deb hisoblansin; uchinchi xatboshisidagi “mopedlar, skuterlar” soʻzlari chiqarib tashlansin; v) 9-bandning yettinchi xatboshisi, 11-bandning “d” kichik bandi uchinchi xatboshisi, 12-bandning toʻqqizinchi xatboshisi, 23-bandning uchinchi xatboshisidagi “moped va skuterda” soʻzlaridan keyin “shuningdek, kichik hajmdagi mototransport vositalarida” soʻzlari bilan toʻldirilsin; g) 15-bandning uchinchi xatboshisi, 145-bandning oltinchi xatboshisi “moped, skuter” soʻzlaridan keyin “shuningdek, kichik hajmdagi mototransport vositalari” soʻzlari bilan toʻldirilsin; d) 89-bandning uchinchi xatboshisi, 121-bandning ikkinchi xatboshisi, 179-bandi ikkinchi xatboshisi “mopedlar, skuterlar” soʻzlaridan keyin “kichik hajmdagi mototransport vositalari” soʻzlari bilan toʻldirilsin; e) 92-band quyidagi mazmundagi oltinchi xatboshisi bilan toʻldirilsin: “yuk avtomobillarining tungi vaqtlarda yoʻl chetida yoʻl harakatining boshqa ishtirokchilariga xavf tugʻdiradigan holatda toʻxtab turishi, yoxud tashlab ketilishi”; oltinchi xatboshi yettinchi xatboshi deb hisoblansin; j) 159-bandida: toʻrtinchi xatboshisi “mopedlar va skuterlar” soʻzlaridan keyin “shuningdek, kichik hajmdagi mototransport vositalarining” soʻzlari bilan toʻldirilsin; beshinchi xatboshisi “mopedlar va skuterlarning” soʻzlaridan keyin “shuningdek, kichik hajmdagi mototransport vositalarining” soʻzlari bilan toʻldirilsin; oltinchi xatboshisidagi “moped va skuterning” soʻzlari “moped, skuter va kichik hajmdagi mototransport vositalarining” soʻzlari bilan almashtirilsin; z) 165-bandda “moped va skuterni” soʻzlaridan keyin “shuningdek, kichik hajmdagi mototransport vositalarini” soʻzlari bilan toʻldirilsin; i) 176-bandning oʻn oltinchi xatboshisi “mopedlar va skuterlardan” soʻzlaridan keyin “shuningdek, kichik hajmdagi mototransport vositalaridan” soʻzlari bilan toʻldirilsin; k) 1-ilovada: 3. Taqiqlovchi belgilarida: 3.5.1. yoʻl belgisi taʼrifidagi “Skuter va mopedlar” soʻzlaridan keyin “shuningdek, kichik hajmdagi mototransport vositalarining” soʻzlari bilan toʻldirilsin; 3.27. yoʻl belgisi taʼrifining ikkinchi xatboshisidagi “mopedlar va skuterlarni” soʻzlaridan keyin “shuningdek, kichik hajmdagi mototransport vositalarini” soʻzlari bilan toʻldirilsin; 4. Buyuruvchi belgilarida: 4.4. yoʻl belgisi taʼrifidagi “mopedlar, skuterlar” soʻzlaridan keyin “kichik hajmdagi mototransport vositalari” soʻzlari bilan toʻldirilsin; 5. Axborot-koʻrsatgich belgilarida: 5.3. yoʻl belgisi taʼrifidagi “mopedlar va skuterlarning” soʻzlaridan keyin “kichik hajmdagi mototransport vositalarining” soʻzlari bilan toʻldirilsin; 7. Qoʻshimcha axborot belgilarida: 7.6.1 — 7.6.9. yoʻl belgilarining taʼrifidagi “mopedlar va skuterlarni” soʻzlaridan keyin “shuningdek, kichik hajmdagi mototransport vositalarini” soʻzlari bilan toʻldirilsin; l) 3-ilovada: Transport vositalaridan foydalanishni taqiqlovchi shartlarida: 5.1-bandning toʻrtinchi xatboshisi “moped va skuterlar” soʻzlaridan keyin “shuningdek, kichik hajmdagi mototransport vositalari” soʻzlari bilan toʻldirilsin; 7.6-band quyidagi tahrirda bayon etilsin: “7.6. Spidometr qurilmasi nosoz va tamgʻalanmagan (shaxsiy transport vositalari, mototsikl, elektromototsikl, skuter, mopedlar, kichik hajmdagi mototransport vositalaridan tashqari) boʻlsa”; 7.12-bandda “moped va skuterlarda” soʻzlaridan keyin “shuningdek, kichik hajmdagi mototransport vositalarida” soʻzlari bilan toʻldirilsin.